《长干行》
明代·王世贞

上客酒莫倾，请听长干行。长干十二高楼，夭矫若飞虹。

回飙却檐楣，赤日眩雕甍。楼中何所有，娇女字倾城。

五尺明珊瑚，睹者无不惊。姊妹不得骄，父母不敢高声。

流盼灼朝霞，缓齿兰芳生。头上金雀钗，一一衔珠珰。

腰间琼瑶佩，行步中宫商。鸳鸯生不识，绣出便成双。

十五嫁小吏，小吏焦仲卿。三朝上府牍，四夕践府更，府公拮据不得宁。

十五休浣期，中厨刺刺宰猪羊。不见小吏还，乃过邯郸倡。

邯郸倡，善为蛊，不可方。长干女，守空房。峨峨凤凰桥，焉见飞且鸣。

淼淼天河水，指影竟无形。女身既已非，为妇空得名。

恒恐容华变，薄命委秋霜。温衾不甘暖，涕泪沾衣裳。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。